Tæknifyrirtækið Ripple , sem meðal annars sérhæfir sig í greiðslumiðlun á grunni bálkakeðjutækni ( blockchain ) , hefur keypt íslenska fyrirtækið Algrim Consulting , sem hefur byggt upp tækni á sviði gjaldeyrisviðskipta og viðskipta með rafmyntir , með góðum árangri á undanförnum árum . Kaupverðið er ekki gefið upp í tilkynningu , en Daði Ármannsson , framkvæmdastjóri Algrim , segir í tilkynningu sem birt hefur verið á vef Ripple , að starfsemi Ripple falli vel að því sem Algrim sé að gera , og að því leyti hafi viðskiptin verið rökrétt . Bæði fyrirtækin deili sömu sýn þegar kemur að tækni , meðal annars á sviði bálkakeðju tækni . Að því er fram kemur í umfjöllun Northstack , sem sérhæfir sig í umfjöllun um nýsköpun og frumkvöðlastarfsemi á Íslandi , þá hyggst Ripple reka starfsstöð á Íslandi og hyggur á frekari uppbyggingu hér á landi . Auglýsing Ripple hefur verið meðal fremstu fyrirtækja á heimsvísu þegar kemur að þróun tækni sem byggir á bálkakeðju , og hefur byggt hratt upp alþjóðlega starfsemi þar sem viðskiptavinum er gert auðveldara fyrir með greiðslumiðlun og rafræn viðskipti . Uppfært og leiðrétt : Upphaflega komu fram rangar upplýsingar um eignarhald félagsins . Beðist er velvirðingar á því . Um var að ræða rugling við annað félag sem ber sama nafn . Fréttin hefur verið leiðrétt . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .